ОТЧЕТ НА КОМИСИЯ „ДИСЦИПЛИНАРНИ ПРОИЗВОДСТВА И ВЗАИМОДЕЙСТВИЕ С ИНСПЕКТОРАТА КЪМ ВСС“ КЪМ ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ ОТНОСНО ОБРАЗУВАНИТЕ ДИСЦИПЛИНАРНИ ПРОИЗВОДСТВА СРЕЩУ ПРОКУРОРИ И СЛЕДОВАТЕЛИ И НАЛОЖЕНИТЕ ДИСЦИПЛИНАРНИ НАКАЗАНИЯ 
ПО ЧЛ.308, АЛ.1 ОТ ЗСВ ЗА ПЕРИОДА 01.07.2020 Г. – 30.09.2020 Г. 

	Настоящият отчет съдържа информация за образуваните и приключили дисциплинарни производства от прокурорската колегия на ВСС и за разгледаните преписки от Комисия „Дисциплинарна дейност и взаимодействие с Инспектората към ВСС“ към Прокурорската колегия (ПК) на ВСС за периода 01 юли – 30 септември 2020 г.
	През отчетния период Комисията е провела 5 (пет) редовни заседания, на които е разгледала 5 (пет) дисциплинарни преписки и                 16 (шестнадесет) преписки, свързани с взаимодействието с ИВСС.

I. През отчетния период Прокурорската колегия на Висшия съдебен съвет, по предложение на Комисията, на основание чл. 316, ал. 1 от ЗСВ, изречение второ, във връзка с чл.314, ал.2 от ЗСВ, е продължила дисциплинарното производство по 1 дисциплинарно дело.

1) Дисциплинарно дело № 11/2020 г. по описа на ВСС, образувано по предложение на административния ръководител на Софийска градска прокуратура за продължаване на дисциплинарното производство, образувано срещу Надежда Тодорова Куюмджиева – Тодорова – следовател в Следствения отдел при Софийска градска прокуратура, и налагане на дисциплинарно наказание. 
С решение по протокол № 31/16.09.2020 г. на прокурорската колегия на ВСС е продължено дисциплинарно производство по административна преписка № 276/2020 г. по описа на Софийска градска прокуратура, под № 11/2020 г. по описа на ВСС, за налагане на дисциплинарно наказание на Надежда Тодорова Куюмджиева – Тодорова – следовател в Следствения отдел при Софийска градска прокуратура.

II. През отчетния период с решение на Прокурорската колегия на ВСС e прекратено 1 дисциплинарно производство.
1) Дисциплинарно дело № 5/2020 г. по описа на Висшия съдебен съвет, образувано по предложение на административния ръководител на Районна прокуратура – Стара Загора за образуване на дисциплинарно производство за налагане на дисциплинарно наказание на Илчо Петров Петров  - прокурор в Районна прокуратура  –  Стара Загора. С решение по протокол № 31/16.09.2020 г. на Прокурорската колегия на ВСС е прекратено производството по дисциплинарното дело, поради освобождаването на магистрата от заеманата длъжност.

III. През отчетния период Прокурорската колегия на ВСС, по предложение на Комисията, е разгледала 1 заповед на административен ръководител, издадена по реда на чл.327, ал.1 от ЗСВ, за обръщане на внимание на прокурор за допуснати от него нарушения по образуването и движението на досъдебно производство. 
1) С решение по протокол № 28/22.07.2020 г. на прокурорската колегия на ВСС е приета за сведение Заповед № 243/11.05.2020 г. на административния ръководител на Районна прокуратура – Кюстендил, с която, на основание чл. 327, ал. 1 от Закона за съдебната власт, е обърнато внимание на Сеслав Димитров Помпулуски  – прокурор в Районна прокуратура – Кюстендил.

IV. През отчетния период са постановени 2 определения на ВАС, постановени по дела, образувани по жалби срещу решения на Прокурорската колегия на ВСС по дисциплинарни дела.

 1. Определение № 123 от 07.01.2020 г. по административно дело № 7455/2019 г. на тричленен състав на Върховния административен съд, Шесто отделение, влязло в сила на 21.01.2020 г., с което е оставена без разглеждане жалбата на административния ръководител на Софийска градска прокуратура против решение по т. 2 от Протокол № 15 от заседанието на Прокурорската колегия на Висшия съдебен съвет, проведено на 29.05.2019 г., с което на Мариана Панчева Мачева - следовател в Следствен отдел при Софийска градска прокуратура, е наложено дисциплинарно наказание по реда на чл. 308, ал. 1, т. 1 ЗСВ „забележка“, за допуснато дисциплинарно наказание по чл. 307, ал. 3, т. 2 ЗСВ. (прието за сведение с решение по протокол № 33/23.09.2020 г. на ПК на ВСС).

 2. Протоколно определение от 26.02.2020 г. по административно дело № 13692/2019 г. на тричленен състав на Върховния административен съд, Шесто отделение, влязло в сила на 05.03.2020 г., с което се оставя без разглеждане жалбата на изпълняващия функциите на административен ръководител – градски прокурор на Софийска градска прокуратура срещу решение по т. 3 от Протокол № 32 от заседание на Прокурорската колегия на Висшия съдебен съвет, проведено на 30.10.2019 г., с което на Стефи Кирилова Гълъбова - следовател в Следствения отдел в Софийска градска прокуратура, е наложено дисциплинарно наказание по реда на чл. 308, ал. 1, т. 1 от Закона за съдебната власт - „забележка“, за извършени дисциплинарни нарушения по чл. 307, ал. 3, т. 2 ЗСВ.

V. Преписки и материали, свързани с взаимодействие с ИВСС:
През отчетния период Комисията е разгледала:
- Актове на ИВСС от планови и контролни проверки - 8 на брой; 
- Сигнали от проверки на ИВСС по подадени жалби и изготвени анализи - 6 на брой; 
- Информация от административни ръководители по изпълнени препоръки и предприети мерки, дадени в актовете от проверяващите инспектори - 1 на брой; 
- Приет доклад по реда на Глава трета “а“ ЗСВ за период: 01.04.2020 г. - 30.06.2020 г. изготвен от по данни за установените от ИВСС нарушения на правото на разглеждане и решаване на делото в разумен срок за периода: 01.04.2020 г. - 30.06.2020 г. и отчет на министъра на правосъдието за постъпили и изплатени обезщетения в Министерство на правосъдието по реда на Глава трета „а” от Закона за съдебната власт за същия период.